title: "Autotoch"
text: "Di Autotoch k\u00f6\u00f6rt twesken Naibel en Weesterl\u00f6n, dit sen ombi 39 Kilomeetern.\n\nHistoorie\nBigent waar me di Transport fan Autos naa S\u00f6l al \u00f6n di 1930er Jaaren. T\u00f6  Bigening maast di Autos aur di Rampen k\u00f6\u00f6r, wat fuar Kraitern becht wiar.\n\u00d6n di 1960er Jaaren k\u0101m di jest Waggons me tau Laagen fuar Autos, en diarfuar maast em uk nii Rampen haa,  dat di Autos diar \u00f6nk\u00f6\u00f6r k\u00fcr.\nOmbi 2001 waar nii Autotochgarnituuren koopet, wat litjemer l\u00f6p \u00fcs di ual Waggons. Me di forskelig Reformen en \u00fc\u0111er B\u00f6\u00f6ken, wat di Baan sa fuarher, haa jam di Noomen fan di Autotoch uk foranert: Ombi 2000 war dit \"DB Autozug\", en bet leeter fing di Toch di Noom \"Sylt-Shuttle\" en \u00fcs Leest waar ombi 2014 DB-Autozug we\u0111er streeken en iin \u00f6n di DB-Fernverkehr AG integriaret.\nDes her sin Sen, aurdat en Fiirlaaptoch, dit es en Toch fan DB-Fernverkehr, altert \u00fcs Jest k\u00f6\u00f6r mut, en di Region\u0101ltoch mut teef.\n\nEn nii \u00d6nbeering\nBit\u00f6 kumt, dat 2014 en nii Firma, RDC fan Ameerikaa, uk me sin Autotoch k\u00f6\u00f6r wil. Di DB-Autotoch waar da bang om sin Rochten t\u00f6 k\u00f6\u00f6r (Trasen), en taacht h\u00f6m \u00fcs en Fekensp\u00f6lster-Slach \u00fct, dat di Autotoch man en Driifwain me langsnem skel, diar bit naa Br\u00e4ist of H\u00fcsem k\u00f6\u00f6rt. Da heer hi leengeri Waien, bitaalet muar en fair muar Trasen \u00fcs di \u00fc\u0111er Autotochfirma. Des Driifwainer uur \u00fcs D-Tochen f\u00f6\u00f6rt en mut altert \u00fcs Jest k\u00f6\u00f6r. Di Sylt Shuttle Plus, sa jit dit Driifwain-\u00d6nbeering, es fuar't Miist lerig en forbrent aur ark Dai sent Detsember fan 2015 ombi 1.200 buit 1.500 Litern Diesel. Krait niin Huan ee\u0111er.\n\nEn bet wat aur RDC\nDi bl\u00f6 Autotoch kumt fan RDC (Railroad Development Corporation) fan Ameerikaa. Des es bal aural \u00f6n Euroopa en Ameerikaa \u00f6n Gang en bringt aaftinoch Leewent \u00fcp Streeken, hur n\u00f6nt muar l\u00f6p. Sa her di D\u00fctsk Baan di Auto-Raisitoch \u0101pd\u00f6nen, en RDC heer dit aur BTE (Bahn-Touristik-Express) we\u0111er bigent. Di Tochen sen fuar't Miist gur biseet en Autos sa \u00fcs di Mensken diarfan aak me di Toch naa L\u00f6rrach of Villach \u00f6n Uasterrik. \n\nUk \"Flixtrain\" kumt fan RDC en BTE. Dit wiar fuarof di HKX, di Hamborig-K\u00f6ln-Express.\n\nT\u00f6beek t\u00f6 di Autotoch\nRDC skul al \u00f6n di Detsembermuun fan 2015 bigen, man slaaget heer dit ek jerer \u00fcs \u00f6n di Oktoobermuun 2016. Hat jaav noch olerhun Theaater om dit T\u00f6leten fan di ombecht Waggons aur dit EBA (Eisenbahn-Bundesamt).\nEm her trii of fjuur Loks fan di Typ Mak DE 2700 h\u00fc\u00fcrt, en di Waggons her jen Laag fuar Autos. Di Tourismus-Experten wiar jest en bet n\u00f6\u00f6lig, dat di Weelen fan di Autos aur holten Planken k\u00f6\u00f6r maast, man dit es \u00f6ntwesken noch auriiten.\nLikert sen di MaK-Loks en bet t\u00f6stig, en ja maaki jaar Ofgas uk ek riin. \nT\u00f6 Bigening fan 2018 k\u0101m me en Siemens Vectron DE en aur di Maaten moderni Maskiin fuar di RDC-Tochen, \u00f6n di Juuli k\u0101m jit jen. RDC heer man dach tau Mak DE 2700 koopet, aurdat Firma Vossloh des ek muar haa en forh\u00fc\u00fcri wil. N\u00fc laap des fuaral, wan jen fan di Vectron t\u00f6 Inspektsjoon es.\nDi Autotochen fan RDC sen ek fastlair, ja ken uk \u00fcs kuurt Tochen laap. Dit es mener gurtem, en mesken spaaret dit uk Diesel.\n\nFutnooten\nIirsenbaan"